સામાન્ય લોકો ચોમાસું સરેરાશ રહેશે કે સામાન્ય રહેશે તેવી વાતો દર ચોમાસે સાંભળતા હોય છે પણ તેમને સામાન્ય ચોમાસું કોને કહેવાય તેની બહુ ખબર નથી એટલે પહેલાં સામાન્ય ચોમાસુ કોને કહેવાય એ સમજી લઈએ. ભારતમાં ચોમાસાની શરૂઆત ૧ જૂનથી થયેલી મનાય છે. ૧ જૂનથી ચાર મહિનાનો ગાળો ચોમાસાનો કહેવાય. હવામાન વિભાગ ૧ જૂનથી ૨૫ સપ્ટેમ્બર સુધીના સમયને ચોમાસુ ગણે છે ને આ સમયગાળા દરમિયાન દેશમાં ૩૫ ઈંચ (૮૮૦ મીમી) વરસાદ પડે તો ચોમાસુ ૧૦૦ ટકા કહેવાય. ૩૫ ઈંચમાં ૧૦ ટકાની વધઘટ રહે, મતલબ કે ૩૧.૫ ઈંચ કે ૩૮.૫ ઈંચ વરસાદ થાય તો ચોમાસુ સામાન્ય ગણાય. ૩૧.૫ ઈંચથી ઓછો વરસાદ થાય તો એ અનાવૃષ્ટિ ગણાય ને ૩૮.૫ ઈંચથી વધારે વરસાદ થાય તો એ અતિવૃષ્ટિ ગણાય.કોઈને સવાલ થશે કે આ ૩૫ ઈંચ (૮૮૦ મીમી) વરસાદ પડે તો ચોમાસુ ૧૦૦ ટકા કહેવાય એવું નક્કી કઈ રીતે થયું ને કોણે કર્યું ? આ નક્કી હવામાન વિભાગના નિષ્ણાતોએ કર્યું છે. કોઈ પણ દેશનો સરેરાશ વરસાદ ૫૦ વર્ષના ગાળાના આધારે નક્કી થતો હોય છે. ભારતમાં પણ ૧૯૫૧થી ૨૦૦૦ દરમિયાન દર વર્ષે પડેલા વરસાદના આધારે એ માપદંડ નક્કી કરાયો છે કે ૩૫ ઈંચ (૮૮૦ મીમી) વરસાદ પડે તો ચોમાસુ ૧૦૦ ટકા કહેવાય.સામાન્ય ચોમાસા અંગેની આ વાતની સાથે સાથે બીજી પણ એક મહત્ત્વની વાત જાણી લઈએ. ભારતમાં મોટા ભાગના વિસ્તારોમાં ચોમાસું જૂનથી સપ્ટેમ્બર દરમિયાન જ હોય છે પણ કેટલાક ભાગોમાં ડિસેમ્બર-જાન્યુઆરી દરમિયાન પણ વરસાદ પડે છે. આ સમયગાળા દરમિયાન વરસાદ પડે તે નોર્થ-ઈસ્ટ મોનસૂન કહેવાય છે કેમ કે એ વખતે વરસાદ ઉત્તર-પૂર્વમાંથી આવતા પવનોના કારણે પડે છે. ઓરિસ્સા, પશ્રિ્‌ચમ બંગાળ, તમિળનાડુ, કેરળ, આંધ્ર પ્રદેશ એ રાજ્યોમાં એ ગાળા દરમિયાન વરસાદ પડે છે. જૂન-સપ્ટેમ્બર દરમિયાન વરસાદ પડે તેને વેસ્ટ-સાઉથ મોનસૂન કહે છે. આ ગાળામાં આખા દેશમાં વરસાદ પડે છે અને વર્ષનો ૮૦ ટકા વરસાદ આ ગાળામાં પડે છે તથા ચોખા, મકાઈ, બાજરી જેવાં ખાધાન્ન તેમ જ બીજા રોકડિયા પાકો કેવા ઊતરશે તેનો આધાર આ વરસાદ પર હોય છે તેથી ભારત માટે વેસ્ટ-સાઉથ મોનસૂન અત્યંત મહત્ત્વનું છે.